În intervalul 25.02-04.03.2024 Inspectoratul pentru Situații de Urgență SOMEȘ al județului Satu Mare a derulat o serie de activități în cadrul "Săptămânii Protecției Civile"cu teme referitoare la comportamentul populației recomandat înaintea, pe timpul și după producerea unei situații de urgență.
Și pentru că astăzi este data de 04 martie, conferința de presă va debuta prin comemorarea victimelor cutremurului de la 04 martie 1977.
În urmă cu 47 de ani, în seara zilei de 4 martie 1977, România a fost afectată de un seism devastator, soldat cu aproximativ 11.300 de răniți și peste 35.000 de locuințe prăbușite.
Pentru operațiunile de salvare au fost mobilizați peste 30.000 de pompieri și militari, fiind cel mai mare număr de salvatori care a acționat simultan în România.
Pentru dezvoltarea culturii preventive și consolidarea nivelului de conștientizare a populației în situația producerii unui cutremur, Inspectoratul General pentru Situații de Urgență a lansat Campania Națională "NU TREMUR LA CUTREMUR", cu scopul de a promova necesitatea pregătirii individuale sau colective în timpul manifestării unui seism cu o magnitudine ridicată.
Misiunea noastră rămâne salvarea fiecărei vieți, însă trebuie să manifestăm responsabilitate și să învățăm principalele măsuri și reguli de autoprotecție.
Însușirea și adoptarea unui comportament proactiv în fața unor situații de urgență vă pot salva viața!
"Săptămâna Protecției Civile" a debutat luni, 26.02.2024 cu o conferință de presă, în care s-a prezentat semnificația protecției civile și programul activităților pregătite a se desfășura pe parcursul întregii săptămâni. Acțiunile pompierilor sătmăreni s-au organizat pe mai multe paliere: informare preventivă, pregătirea populației în cazul producerii unei situații de urgență, exerciții de alarmare și evacuare și nu în ultimul rând recunoașterea tehnicilor de prim ajutor de bază.
Luni, 26.02.2024, a coincis cu începerea programului "Zilele Porţilor Deschise"care s-a desfășurat pe durata întregii săptămâni, la nivelul celor 5 locații în care funcționează structurile operative și anume: Satu Mare, Carei, Negreşti Oaş, Tăşnad şi Turţ, dând posibilitatea celor interesaţi să cunoască misiunile pompierilor şi tehnica de intervenţie din dotarea ISU Satu Mare. În această săptămână ne-au trecut pragul peste 400 de elevi și personal didactic ale mai multor unități școlare.
De asemenea s-au reluat campaniile naționale de informare preventivă aflate în derulare:
R.I.S.C. Siguranța nu e un joc de noroc! R.I.S.C. Mai bine previi, decât să nu fii! F.O.C. Flăcările omoară copii, Ai grijă la cea mai mare grijă: siguranța copilului tău! Și Nu tremur la cutremur!, în care materialele specifice s-au diseminat pe toate canalele de comunicare (puncte de informare, activități la școli, postarea pe pagina de facebook și site a unității, centre comerciale și unități clericale). Scopul activității a fost acela de a forma un comportament adecvat al societății civile în cazul producerii unor situații de urgență.
Data de 28 februarie, la care aniversăm Ziua Protecției Civile în România a coincis cu desfășurarea la nivel național a unui exercițiu de alarmare publică – "Miercurea alarmelor" în care au fost testate mijloacele tehnice de alarmare de la nivelul județului.
Activitățile diversificate au implicat personal al Serviciilor Voluntare pentru Situații de Urgență și inspectori de protecție civilă de la nivelul celor 65 de unități adminitrativ-teritoriale ale județului Satu Mare, unde s-au desfășurat exerciții demonstrative de stingere a incendiilor, dar și activități informativ-educative de distribuire a unor materiale pe linia situațiilor de urgență.
De asemenea, pe parcursul întregii săptămâni am organizat și desfășurat, în 7 unități de învățământ din întreg județul, acțiuni teoretice și practice de instruire privind tehnicile de acordare a primului ajutor, modul de comportare specific tipurilor de risc generatoare de situații de urgență și exerciții de alarmare -evacuare. La aceste activități au participat un număr de peste 1500 de elevi și cadre didactice
Am fost prezenți în cadrul unor puncte de informare preventivă cu tematică de protecție civilă, în zonele urbane cu public numeros, în centrele comerciale, pentru a conștientiza cetățenii cu privire la respectarea regulilor și măsurilor de apărare împotriva incendiilor, a modului de comportare ce trebuie adoptat înainte, pe timpul și după producerea unor situații de urgență dar și principalele tehnici de acordare a primului ajutor medical. Rezultatul unor astfel de instruiri publice se va reflecta cu siguranță, pe termen lung, în salvarea de vieți omenești.
Tot în cadrul acestor evenimente au fost prezentate campaniile de informare cu privire la oferta educațională pentru cariera în domeniul situațiilor de urgență și programul de voluntariat Salvator din Pasiune.
Pe data de 03.03.2024 cu sprijinul personalului clerical, am derulat activități preventive prin diseminarea unor materiale cetățenilor participanți la activitățile religioase. De asemenea unitățile de cult au promovat prin canalele de comunicare proprii, materialele campaniilor în cadrul "Zilei educației preventive în lăcașurile de cult".
Mulțumim cetățenilor implicați și suntem convinși că au înțeles importanța prevenirii apariției unor situații de urgență, precum și modul de comportare pe timpul producerii acestora. Totodată copiii și tinerii reprezintă viitoarea societate civilă educată și pregătită, ei rămânând o prioritate în acțiunile noastre pe linia informării preventive.
Descoperiți cum să reacționați în situații de urgență și asigurați-vă că sunteți pregătiți să gestionați orice circumstanță neprevăzută! Obțineți mai multe informații cu privire la modul de comportare accesând platforma națională de pregătire pentru situații de urgență, disponibilă la adresa https://fiipregatit.ro.